Stort jordskred i Trondheim

Det er slått full katastrofealarm etter at det er gått et flere hundre meter langt og bredt jordskred på Esp i Trondheim.

1. jan. 2012 11:08 Sist oppdatert 1. januar 2012

Politi, ambulanse, brannvesen og Sea King-helikopter er sendt ut, ifølge adressa.no.

Minst åtte personer, seks voksne og to barn, skal være evakuert fra gården Brenslan i nærheten av raset.

— Det er stor fare for at skredet kan utvikle seg videre til store områder, og vi jobber nå på spreng med å få evakuert områdene rundt Esp, sier operasjonsleder Tore Kyllo ved Sør-Trøndelag politidistrikt til Aftenposten.no.

Uoversiktlig situasjon

Politiet har kalt inn ekstra styrker, både brannvesen og helsepersonell. Eksperter er også hentet inn for å forsøke å få en oversikt over hvilke bevelgeser som kan forventes videre.

- Vi har ingen kontroll, og det fortsetter å rase ut hele tiden, rapporterer operasjonsleder Tore Kyllo.

Politiet har foreløpig ikke mottatt noen meldinger om hus som er tatt av skredet.

— Vi kan ikke utelukke at det kan være hus som er tatt av skredet, men det er foreløpig en uoversiktlig situasjon her oppe. De første redningsmannskapene har måttet trekke seg tilbake, opplyser operasjonsleder Tore Kyllo.

Flyr fra gård til gård

Luftambulansen flyr fra gård til gård og tar med seg med folk. Det er foreløpig ikke klart hvor mange som vil bil evakuert.

- Det raser fortsatt. Det ser voldsomt ut, sier Anniken Lie, som bor noen hundre meter unna rasstedet på Esp.

Hun antyder at raser kan være så langt som 300 meter.

Frode Hove bor rundt 1 kilometer fra stedet der skrevet gikk, mellom Rye og Spongdal på Byneset utenfor Trondheim.

— Jeg var der nettopp og så på skredområdet. Det er et område med mange gårder, og det kan bo opptil 500 personer i området. Politiet drev for en halvtime siden og kjørte fra gård til gård for å evakuere folk, og Sea King-helikopteret og legehelikopteret fløy over oss. Det er et stort område som evakueres, sier Hove, som mener skredetområdet er på mellom 400 og 600 meter.

- Rasområdet er et dalsøkk med små bekkefar. Det som er faren, er at skredet forsvinner ned i dalen. Da hoper det seg opp, og det kan gå flere ras hvis det blir for bløtt. Det er kvikksand og leire i området, sier Hove til Aftenposten.no.

- Kjenner du til om det har gått ras i området tidligere?

— Det har gått småras i området, men ikke noe av dette omfanget, sier Hove.

Statens vegvesen opplyser at kommunalvei 9004 mellom Graneggen og Esp er sperret av jordmassene. Trondheim Bydrift er kalt ut for å få brøytet i området.

Ber folk holde seg unna

Politiet henstiller publikum om å la være å dra til området.

— Grunnen i området er usikkert og det er forbundet med fare å bevege seg i nærheten, sier operasjonsleder Tore Kyllo.

Norges Geologiske Institutt (NGI) i Trondheim har sendt folk til rasstedet, opplyser avdelingsleder Randi Skirstad Grini til Aftenposten.no.

— Dette er en tidlig fase, vi har ingen informasjon om skredet foreløpig. Vi har tilbudt politiet assistanse og har folk på vei, sier Grini.

- Området hvor skredet er gått er et kvikkleireområde, opplyser politiet. Har det gått ras her tidligere?

— Det kjenner vi ikke til foreløpig. Vi driver nå og går gjennom kart og skaffer oss informasjon om stedet lokalt, sier Grini.

ras_luftambulanser_1249028c.jpg

Veien mot rasområdet er sperret. Mariann Dybdahl/Adresseavisen

Fakta Tidligere ras i Norge Mai 2008: Ras på et boligområde i Otta, Gudbrandsdalen. To hus ble totalskadd av raset og rund 40 bolighus ble evakuert.Mars 2009: Fire hus og to biler er blant det som fyker til havs under et skred i Namsos. Ingen mennesker kommer til skade.Desember 2009: Over 20 personer evakueres etter et ras i Årdal.Mars 2010: Et ras langs bergensbanen ved Evanger stenger togtrafikken i området.September 2010: To hus blir dratt ut i havet av et skred nær Lyngen. En mann må berges, ingen blir skadet.Oktober 2010: Tre personer blir skadet i et jordras under en vandring på Istinden.Juni 2011: Gudbrandsdalen isoleres og flere hundre mennesker blir evakuert som følge av flom og skred.November 2011: Jord- og steinras langs bergensbanen, og store deler av strekningen stenges.(©TT-NTB) Vis mer